Document ID: 32007R0968

A BIZOTTSÁG 968/2007/EK RENDELETE
(2007. augusztus 17.)
az 1493/1999/EK tanácsi rendelet alapján a 2007/2008-as borászati évben a szerkezetátalakítási és az átállítási költségekhez nyújtandó közösségi hozzájárulásról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a borpiac közös szervezéséről szóló, 1999. május 17-i 1493/1999/EK tanácsi rendeletre (1) és különösen annak 80. cikke b) pontjára,
mivel:
(1)
Az 1493/1999/EK rendelet 13. cikkének (3) bekezdése előírja, hogy azokon a területeken, amelyek a strukturális alapokra vonatkozó általános rendelkezésekről szóló, 1999. június 21-i 1260/1999/EK tanácsi rendelet (2) értelmében az 1. célkitűzés hatálya alá tartoznak, a szerkezetátalakítási és átállítási költségekhez való közösségi hozzájárulás mértéke az említett költségek 75 %-áig terjedhet.
(2)
Az Európai Regionális Fejlesztési Alapra, az Európai Szociális Alapra és a Kohéziós Alapra vonatkozó általános rendelkezések megállapításáról szóló, 2006. július 11-i 1083/2006/EK tanácsi rendelet (3)2007. január 1-jén kezdődő hatállyal hatályon kívül helyezte az 1260/1999/EK rendeletet. Az 1260/1999/EK rendelet 3. cikkének (1) bekezdése értelmében az 1. célkitűzés hatálya alá a statisztikai célú területi egységek nómenklatúrája (NUTS) szerinti II. szintnek megfelelő azon régiók tartoztak, amelyekben az egy főre eső - vásárlóerő-paritáson mért - GDP nem érte el a közösségi átlag 75 %-át. Az 1083/2006/EK rendelet 5. cikkének (1) bekezdése értelmében az ilyen régiók a konvergencia-célkitűzés alapján támogathatóak.
(3)
Egyes, korábban az 1. célkitűzés hatálya alá tartozó régiókra nem terjed ki a konvergencia-célkitűzés. Ezzel szemben Bulgária és Románia területére kiterjed a konvergencia-célkitűzés, míg az 1. célkitűzés természetesen nem vonatkozott rájuk.
(4)
Ez bizonyos gyakorlati problémákhoz vezet a 2007/2008-as borászati évre vonatkozóan elkészítendő és jóváhagyandó szerkezetátalakítási és átállítási tervek alkalmazása kapcsán, mivel az 1493/1999/EK rendelet 13. cikke (3) bekezdésének jelenlegi szövege nem tesz lehetővé magasabb támogatást sem az 1. célkitűzés alá eső régiók számára, hiszen ezek már nem léteznek, sem pedig a konvergenciarégiók számára, hiszen a rendelkezés ezekre nem vonatkozik. Mindazonáltal egyértelmű, hogy a célkitűzésnek annak kell lennie, hogy a kevésbé fejlett régiók magasabb támogatásban részesüljenek.
(5)
A jelenleg alkalmazható átmeneti intézkedés, melyet a 225/2007/EK bizottsági rendelet (4) tartalmaz, csak a 2006/2007-es borászati évre vonatkozóan nyújt megoldást. Ezért, mivel a borpiac közös szervezésének reformját még nem fogadták el, a 2007/2008-as borászati évre vonatkozóan célszerű a konvergenciarégiók számára biztosítani az 1493/1999/EK rendelet 13. cikkének (3) bekezdésében foglalt magasabb támogatási arányt.
(6)
Az e rendeletben előírt intézkedések összhangban vannak a Borpiaci Irányítóbizottság véleményével,
ELFOGADTA EZT A RENDELETET:
1. cikk
A 2007/2008-as borászati évre vonatkozóan az 1493/1999/EK rendelet 13. cikkének (3) bekezdésében foglaltakat azokra a régiókra kell alkalmazni, melyek az 1083/2006/EK rendelet értelmében konvergenciarégióknak minősülnek, kivéve a rendelet 8. cikkének (1) és (2) bekezdésében meghatározott régiókat.
2. cikk
Ez a rendelet az Európai Unió Hivatalos Lapjában történő kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. augusztus 17-én.

Labels: 19
6